Source: https://impreunapentruromania.ro/kovesi-si-a-prezentat-raportul-de-activitate-37-de-demnitari-condamnati-definitiv/
Timestamp: 2019-03-23 21:13:11+00:00
Document Index: 16854783

Matched Legal Cases: ['CSM ', 'CCR ', 'CCR ', 'CCR ', 'CSM ', 'CSM ']

Kovesi și-a prezentat raportul de activitate: 37 de demnitari condamnaţi definitiv – Împreună pentru România
Kovesi și-a prezentat raportul de activitate: 37 de demnitari condamnaţi definitiv
Revocarea Procurorului-Șef DNA
37 de demnitari, dintre care nouă miniştri şi foşti miniştri, 21 de deputaţi, şase senatori şi un membru al Parlamentului European, au fost condamnaţi definitiv în dosare instrumentate de DNA în perioada în care Laura Codruța Kovesi a ocupat funcția de procuror-șef al instituției.
Fosta șefă a DNA şi-a publicat luni seară, pe site-ul DNA, raportul de activitate, afirmând că Direcţia Naţională Anticorupţie a devenit în mandatul său „o structură eficientă, proactivă şi care îşi îndeplineşte rolul instituţional de a investiga cauze de corupţie la nivel înalt şi mediu“. Totodată, Kovesi a subliniat că legea a fost aplicată în mod egal, fără temerea că va fi atins „vârful piramidei reţelelor de corupţie, indiferent de apartenenţa politică sau calitatea oficială a persoanelor cercetate şi indiferent de averea deţinută de aceştia“.
„Procentul de achitări s-a menţinut la 10%, fiind sub media europeană. Acest procent dovedeşte că am fost preocupaţi în mod permanent de respectarea drepturilor fundamentale ale persoanelor şi de respectarea garanţiilor procesuale, aplicând legea în mod egal“, se mai arată în raport.
Laura Codruţa Kovesi a fost revocată luni de la conducerea DNA prin decret semnat de către preşedintele Klaus Iohannis.
Kovesi rămâne la București. Lazăr a delegat-o la Parchetul General
Cristi Danileţ, despre revocarea şefei DNA: „O instituţie nu se reduce la o persoană. Dar liderul contează enorm”
Sondaj IMAS: 58% dintre români o preferă pe Kovesi, în continuare, procuror
Un sondaj IMAS publicat pe site-ul Europa FM arată că 58% dintre români vor ca fosta șefă DNA, Laura Codruța Kovesi, să își continue activitatea de procuror fără să aibă funcție de conducere, iar 40,9% își doresc să candideze la președinția României.
După revocare, Kovesi a fost delegată la Parchetul General, unde se va ocupa de strategia națională anticorupție în următoarele șase luni.
Românii au fost întrebați dacă își doresc ca Laura Codruța Koveși să își continue activitatea ca procuror fără funcție de conducere sau să intre în politică. 58% dintre cei chestionați au răspuns că preferă ca ea să rămână procuror, fără funcție de conducere, în timp ce doar 13% își doresc ca ea să aibă o carieră politică. Peste jumătate dintre respondenți sunt nemulțumiți de activitatea de lider a procuroarei și s-ar simți mai în siguranță dacă ea nu ar mai avea funcție de conducere.
Deși Codruța Kovesi și-a exprimat dorința de a rămâne procuror în continuare, după revocarea din funcția de șefă a DNA, au existat opinii cu privire la o posibilă carieră în domeniul politic. De asemenea, USR a invitat-o să se înregimenteze politic alături de uniune. Întrebați cum ar prefera să se implice Kovesi în politică, oamenii au răspuns în proporție de 40.9% că își doresc să candideze la președinția României, 24.3% vor ca ea să candideze pentru un mandat în Parlament și doar 2.2% o văd în postura de prim-ministru.
FOTO Realitatea
Procurorul general al României, Augustin Lazăr, a decis delegarea fostei șefe DNA Laura Codruţa Kovesi pe un post de procuror în cadrul Serviciului de îndrumare şi control al Parchetului Înaltei Curţi de Casaţie şi Justiţie.
Augustin Lazăr a anunțat că fosta șefă DNA se va ocupa de implementarea la nivelul Ministerului Public a Strategiei Naţionale Anticorupţie pentru perioada 2016 – 2020.
Decizia a fost luată de Lazăr în aceeași zi în care Secţia pentru procurori a CSM a decis ca Laura Codruţa Kovesi să revină, ca procuror, la DIICOT Sibiu, unde a lucrat până în 2006.
„Urmare a deciziei Secţiei de procurori a Consiliului Superior al Magistraturii cu privire la continuarea activităţii doamnei Laura Codruța Kovesi după revocarea din funcţia de procuror şef al Direcţiei Naţionale Anticorupţie, procurorul general al Parchetului de pe lângă Înalta Curte de Casaţie şi Justiţie, domnul Augustin Lazăr, prin Ordinul nr. 1412 din data de 11 iulie 2018, a dispus delegarea acesteia în funcţia procuror la Serviciul de îndrumare şi control din cadrul Parchetului de pe lângă Înalta Curte de Casaţie şi Justiţie începând cu data de 11 iulie 2018. Având în vedere experienţa profesională dobândită până în prezent, doamna procuror va avea atribuţii privind implementarea la nivelul Ministerului Public a Strategiei Naţionale Anticorupţie pentru perioada 2016 – 2020, aprobată prin Hotărârea Guvernului nr. 583 din 2016, respectiv actualizarea strategiilor de combatere a corupţiei, precum şi elaborarea de strategii sectoriale la nivelul unităţilor de parchet, în conformitate cu obiectivele strategice şi domeniile prioritare ale instituţiei, astfel cum sunt acestea exprimate în Stategia Ministerului Public pentru perioada 2016 – 2020“, se arată în comunicatul transmis miercuri după-amiază de Parchetul General.
Judecătorul Cristi Danileţ este de părere, în privința revocării șefei DNA, Laura Codruța Kovesi, că preşedintele Iohannis „nu avea de ales: deciziile CCR trebuie respectate”. Magistratul a avertizat, însă, că deşi „este adevărat că o instituţie nu se reduce la o persoană, liderul contează enorm”.
„1. Preşedintele României nu avea de ales: deciziile CCR trebuie respectate, indiferent cât ar fi de nepopulare sau neplăcute. Asta înseamnă statul de drept: societatea care se supune legilor, deciziilor CCR date în interpretarea Constituţiei şi hotărârilor judecătoreşti date în numele legii.
2. Doamna Kovesi nu mai este de azi şeful DNA. Merită felicitări pentru activitatea sa. Ea şi toată echipa sa: poliţie judiciară, procurori, grefieri, specialişti. Felicitări!
3. Lupta anticorupţie, începută de procurorii Daniel Morar şi apoi L.C.Kovesi, trebuie să continue. Anticorupţia este o politică de stat a oricărei ţări civilizate.
4. Ministrul Justiţiei nu are ce căuta în numirea şefilor de parchete. Şi nici în gestionarea carierei magistraţilor. Pentru aceasta s-a creat în anul 2004 un CSM independent.
5. Populaţia ar trebui întrebată dacă îşi doreşte procurori controlaţi politic şi subordonaţi unui ministru, ori procurori independenţi. Eu constat că standardul internaţional este în favoarea independenţei procurorilor, mai ales a celor anticorupţie.
6. Pe actuala legislaţie, pentru numirea unui nou şef DNA, procedura este următoarea: ministrul justiţiei face propunere, CSM avizează consultativ, iar Preşedintele ţării numeşte. Acesta poate refuza propunerea (refuzul poate fi exercitat o dată, potrivit modificărilor care vor intra în curând în vigoarea). Pentru a elimina suspiciunile de politizare, ministrul trebuie să facă o procedură transparentă.
7. Este adevărat că o instituţie nu se reduce la o persoană. Dar liderul contează enorm. Aşa că trebuie să fim extrem de atenţi la modul în care va fi selectat următorul şef al DNA.”, a scris Danileț pe pagina personală de Facebook.